OBJAVA DNEVNEGA REDA IN PREDLOGOV ZA SPREJEMANJE SKLEPOV NA 26. REDNI SKUPŠČINI DELNIČARJEV NLB D.D.

Na podlagi 295. člena Zakona o gospodarskih družbah (ZGD-1) in 13. člena Statuta NLB d.d. Uprava NLB d.d. sklicuje

**26. Skupščino delničarjev NLB d.d., Trg republike 2, 1000 Ljubljana**,

ki bo v Ljubljani, dne 10.2. 2016, s pričetkom ob 12 uri, na sedežu banke Trg republike 2, 1000 Ljubljana

**z naslednjim dnevnim redom:**

1. **Otvoritev, ugotovitev sklepčnosti ter izvolitev delovnih teles Skupščine delničarjev NLB**

**d.d.**

*Uprava in Nadzorni svet NLB d.d. predlagata sprejem naslednjega sklepa:*

Izvolijo se delovni organi Skupščine delničarjev NLB d.d. v naslednji sestavi:

* za člana verifikacijske komisije se izvoli g. Jure Košar
* za člana verifikacijske komisije se izvoli g. Andraž Kotolenko.

1. **Sprememba Statuta NLB d.d.**

*Uprava in Nadzorni svet NLB d.d. predlagata sprejem naslednjega sklepa:*

Skupščina delničarjev NLB d.d. sprejme spremembo Statuta Nove Ljubljanske banke d.d., Ljubljana.

1. **Izvolitev članov Nadzornega sveta NLB d.d.**

*Nadzorni svet NLB d.d. predlaga sprejem naslednjih sklepov:*

* 1. Skupščina delničarjev NLB d.d. za člana Nadzornega sveta NLB d.d. imenuje Marino Bykovo,

katere mandat začne teči z dnem vpisa spremembe Statuta NLB d.d. iz prejšnje točke dnevnega reda v register in traja do zaključka letne skupščine banke, ki odloča o uporabi bilančnega dobička za četrto poslovno leto od njene izvolitve, pri čemer se kot prvo leto šteje leto v katerem je bila imenovana.

* 1. Skupščina delničarjev NLB d.d. za člana Nadzornega sveta NLB d.d. imenuje Laszlo Urbana, katerega mandat začne teči z dnem vpisa spremembe Statuta NLB d.d. iz prejšnje točke dnevnega reda v register in traja do zaključka letne skupščine banke, ki odloča o uporabi bilančnega dobička za četrto poslovno leto od njegove izvolitve, pri čemer se kot prvo leto šteje leto v katerem je bil imenovan.
  2. Skupščina delničarjev NLB d.d. za člana Nadzornega sveta NLB d.d. imenuje György Suranyi(a), katerega mandat začne teči z dnem vpisa spremembe Statuta NLB d.d. iz prejšnje točke dnevnega reda v register in traja do zaključka letne skupščine banke, ki odloča o uporabi bilančnega dobička za četrto poslovno leto od njegove izvolitve, pri čemer se kot prvo leto šteje leto v katerem je bil imenovan.

1. **Potrditev Politike izbora primernih kandidatov za članstvo v Nadzornem svetu NLB d.d.**

*Nadzorni svet NLB d.d. predlaga sprejem naslednjega sklepa:*

Skupščina delničarjev NLB d.d. sprejme Politiko izbora primernih kandidatov za člana nadzornega sveta banke.

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

V skladu z določbami ZGD-1 je predlagatelj sklepa pod točkama 3 in 4 Nadzorni svet NLB d.d., medtem ko sta predlagatelja pri preostalih točkah dnevnega reda Uprava in Nadzorni svet NLB d.d.

Gradiva

Predlogi sklepov ter ostala gradiva za skupščino z obrazložitvami so na vpogled delničarjem na sedežu družbe na naslovu Trg republike 2, 1000 Ljubljana, Oddelek sekretariata, vsak delovni dan od 9. do 12. ure, objavljena pa so tudi v elektronskem sistemu obveščanja Ljubljanske borze, d.d., SEOnet in na spletnih staneh [www.nlb.si](http://www.nlb.si).

Pogoji udeležbe

Skupščine delničarjev se lahko udeležijo in na njej glasujejo delničarji, ki so kot imetniki delnic vpisani v centralnem registru nematerializiranih vrednostnih papirjev pri KDD d.d. konec četrtega dne pred zasedanjem skupščine (v nadaljevanju: presečni dan), ali njihovi zakoniti zastopniki ali pooblaščenci, ki morajo predložiti pisno pooblastilo. Udeležbo na skupščini je potrebno prijaviti Upravi družbe s pisno prijavo, ki mora na sedež družbe prispeti najpozneje konec četrtega dne pred zasedanjem skupščine. Prijave so pravočasne, če na sedež družbe (na naslovu Trg republike 2, Ljubljana), naslovljene na Oddelek sekretariata, prispejo najkasneje konec četrtega dne pred zasedanjem skupščine. Zakoniti zastopniki fizičnih ali pravnih oseb morajo na dan skupščine predložiti javno listino, iz katere izhaja njihova upravičenost za zastopanje delničarja, ki ni starejša od 3 (tri) dni.

Dopolnitev dnevnega reda:

Delničarji, katerih skupni deleži dosegajo dvajsetino osnovnega kapitala, lahko po objavi sklica skupščine pisno zahtevajo dodatno točko dnevnega reda. Zahtevi mora biti v pisni obliki priložen predlog sklepa, o katerem naj odloča skupščina, ali če skupščina pri posamezni točki dnevnega reda ne sprejme sklepa, obrazložitev točke dnevnega reda. Delničarji, ki izpolnjujejo pogoje za vložitev zahteve za dodatno točko dnevnega reda, morajo zahtevo poslati družbi najpozneje sedem dni po objavi sklica skupščine.

Predlogi delničarjev:

Delničarji lahko k vsaki točki dnevnega reda v pisni obliki dajejo predloge sklepov iz 300. člena ZGD-1 (v nadaljevanju: nasprotni predlog). Nasprotni predlog se objavi in sporoči na način iz 296. člena ZGD-1 le, če bo delničar v sedmih dneh po objavi sklica skupščine, družbi poslal predlog za objavo v skladu s 300. členom ZGD-1.

Pravica do obveščenosti:

Delničarji lahko na skupščini uresničujejo svojo pravico do obveščenosti iz 1. odstavka 305. člena ZGD-1.

Informacija o postopku uresničevanja pravice po pooblaščencu:

Delničarji lahko uresničujejo svojo glasovalno pravico tudi preko pooblaščenca, in sicer tako, da podpišejo in pošljejo obrazec, ki je dostopen na spletnih straneh [www.nlb.si](http://www.nlb.si), ki mora na sedež družbe prispeti najpozneje konec četrtega dne pred zasedanjem skupščine. Pooblastilo lahko posredujejo družbi tudi po elektronski pošti v enakem roku kot v pisni obliki, in sicer v »skenirani« obliki kot priponko, na elektronski naslov [Skupscina2015@nlb.si](mailto:Skupscina2015@nlb.si) Družba si pridržuje pravico do preveritve avtentičnosti delničarja oziroma pooblastitelja, ki posreduje pooblastilo po elektronski pošti.

Uporaba elektronskih sredstev za pošiljanje dodatnih točk dnevnega reda in nasprotnih predlogov:

Delničarji lahko dodatne točke dnevnega reda in nasprotne predloge posredujejo družbi tudi po elektronski pošti v enakem roku in z enako vsebino kot v pisni obliki, in sicer v »skenirani« obliki kot priponko, na elektronski naslov [Skupscina2015@nlb.si](mailto:Skupscina2015@nlb.si) Družba si pridržuje pravico do preveritve avtentičnosti delničarja oziroma pošiljatelja, ki posreduje dodatne točke dnevnega reda in nasprotne predloge po elektronski pošti.

V Ljubljani, 10.02.2016 Uprava NLB d.d.